Japonia aprobă exportul de avioane de vânătoare
Guvernul japonez a aprobat exportul de noi avioane de vânătoare pe care le dezvoltă împreună cu Marea Britanie și Italia, în cea mai recentă ruptură cu politicile sale pacifiste, scrie BBC.
Executivul a relaxat normele privind exportul de arme pentru a permite vânzarea avioanelor către țările cu care Japonia a semnat pacte de apărare și în care nu există un conflict în curs de desfășurare.
Japonia s-a angajat să dubleze cheltuielile militare până în 2027, invocând amenințările reprezentate de China și Coreea de Nord.
Fiecare vânzare de avioane de vânătoare va necesita aprobarea cabinetului, au declarat autoritățile.
În decembrie 2022, Japonia s-a alăturat unei colaborări între Marea Britanie și Italia, denumită Tempest, pentru a dezvolta acest nou avion de luptă care va folosi inteligența artificială și senzori avansați pentru a asista piloții.
Avioanele ar trebui să fie desfășurate până în 2035 – în ceea ce reprezintă primul parteneriat de dezvoltare a echipamentelor de apărare încheiat de Tokyo cu o altă țară decât SUA.
Cea mai recentă mișcare vine înaintea vizitei oficiale a prim-ministrului Fumio Kishida în SUA, în aprilie, unde se așteaptă ca acesta să sublinieze alianța dintre Tokyo și Washington și disponibilitatea țării sale de a se implica mai mult în parteneriatele de apărare.
De asemenea, Kishida declarase că permiterea exportului de avioane de război către țări terțe este "necesară" pentru a menține credibilitatea Tokyo ca partener în alte proiecte internaționale viitoare de apărare.
"Planul de a realiza avioane de luptă cu capacități esențiale pentru securitatea națiunii noastre trebuie să fie realizat pentru a ne asigura că apărarea națiunii noastre nu va fi compromisă", a declarat marți purtătorul de cuvânt al guvernului, Yoshimasa Hayashi.
Dar ministrul japonez al Apărării, Minoru Kihara, a precizat că Japonia va rămâne în continuare angajată față de "filosofia de bază a unei națiuni pacifiste", trecând prin "procese de decizie stricte" pentru exporturi.
După cel de-al Doilea Război Mondial, Japonia, ocupată de SUA, a adoptat o constituție care prevede că țara renunță la război și la utilizarea forței pentru soluționarea disputelor internaționale. Constituția nu recunoaște oficial armata și o limitează la capacitățile de autoapărare.
De asemenea, a impus o interdicție a exportului de arme, care a fost relaxată pentru prima dată în 2014, sub conducerea premierului de atunci Shinzo Abe.
În decembrie 2023, Japonia a relaxat și mai mult regulile pentru a permite ca vânzarea de arme letale pe care le fabrică în baza unor licențe străine să fie exportate în țara în care își are sediul licențiatorul.
Acest lucru a deschis calea pentru ca Tokyo să trimită rachete de apărare antiaeriană Patriot în SUA. Rachetele Patriot se numără printre cele mai avansate arme furnizate de SUA Ucrainei.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank